**Μαρια Μαμουρα**\*

|  |  |
| --- | --- |
| **ΚΕΙΜΕΝΟ**  **[1]** Αποτελεί κοινή διαπίστωση τα τελευταία χρόνια ότι η καθημερινή ζωή των εκπαιδευτικών, αντί να κινείται στην κατεύθυνση μιας *αυ­ξημένης αυτονομίας,* γίνεται όλο και πιο *ελεγχόμενη* και υποκείμενη σε μια διοικητική συγκεντρωτική λογική που επιδιώκει τον πλήρη έλεγχο στο όνομα του εξορθολογισμού\* και καταλήγει σε μεγάλο βαθμό στην τυποποίηση των εκπαιδευτικών διαδικασιών. Ανάμε­σα στα ποικίλα συστήματα λογοδοσίας\* και επιτήρησης που δια­μορφώνονται σε πολλά πεδία της ζωής των πολιτών, η εκπαίδευση δεν θα μπορούσε να είναι εξαίρεση. Γίνεται όλο και πιο συχνά λό­γος για μεταβίβαση «σωστών» αξιών, ενώ έννοιες όπως μεταβίβαση της γνώσης, εμπέδωση προκαθορισμένης ύλης, επίτευξη προ­διαμορφωμένων στόχων, που έχουν διεισδύσει πολύ βαθιά στο συλλογικό ασυνείδητο του εκπαιδευτικού κόσμου, ισχυροποιού­νται με τη συνεχή επαναφορά τους ως σύγχρονα εκπαιδευτικά προτάγματα. Στον κανονιστικό\* λόγο της εκπαιδευτικής πολιτικής, κυριαρχούν έννοιες όπως αποδοτικότητα, αποτελεσματικότητα και υπευθυνότητα, πρότυπα και δείκτες, οι οποίες υποδηλώνουν μια πρόθεση σύμπλευσης της εκπαίδευσης με την οικονομία. […]  **[2]** Όλα αυτά σύρουν και πάλι την εκπαίδευση σε έναν εμφανώς τεχνικό προσανατολισμό, μολονότι από τα τέλη του 20ού αιώνα ακαδημαϊκοί και εκπαιδευτικοί ερευνητές έχουν προβληματοποιήσει ισχυρά τον τρόπο με τον οποίο η εκπαίδευση υπηρετεί, στο σύ­νολό της, την πρακτική των «αναμφισβήτητων αληθειών», αντί να καλλιεργεί μια κουλτούρα κριτικού στοχασμού, που θα παρακινούσε εκπαιδευτικούς και μαθητές να αμφισβητούν κρι­τικά τις παραδοχές τους και στοιχεία του κόσμου γύρω τους.  **[3]** Αυτή η κατάσταση, όπου οι εκπαιδευτικοί μεταβάλ­λονται σε διεκπεραιωτές σχεδίων τα οποία άλλοι έχουν χαράξει· όπου η διδακτέα ύλη ορίζεται κεντρικά· όπου οι προαποφασισμένοι στόχοι συνδέονται με ποσοτικά μετρήσιμα προϊόντα της μάθησης, όλα αυτά είναι που ορίζουν και το περιεχόμενο του επιθέτου «τεχνογραφειοκρατική», που αποδίδεται όλο και συχνότερα στη σύγχρονη εκ­παίδευση.  **[4]** Τα συγκεκριμένα οικονομικά-αναπτυξιακά προτάγματα\* οδή­γησαν και στην εργαλειοποίηση\* των εκπαιδευτικών συστημάτων, τα οποία τείνουν να υποταχθούν στους κανόνες της αγοράς εργα­σίας, στην «υπακοή» και την εφαρμογή δεικτών και προτύπων, στην επί παραγγελία παραγωγή αποφοί­των, για να μπορούν άμεσα να απορροφηθούν από αυτή. Επιπλέ­ον, η ταχύτητα των πάσης φύσεως αλλαγών σε όλα τα πεδία της δραστηριότητας, με την κυριαρχία της τεχνολογίας, είχε ως συνέ­πεια να ενταχθεί και το εκπαιδευτικό σύστημα στη λογική της «κοινωνίας της γνώσης», με τη γνώση να αποκτά και πάλι έναν αντικειμενοποιημένο, εργαλειακό και στενά χρηστικό χαρακτήρα. Το αποτέλεσμα είναι η εκπαίδευση να έχει μετατραπεί, σε μεγάλο βαθμό, σε παραγωγική μονάδα ενός εμπορικού πλέον προϊόντος, που είναι το είδος εκείνο της γνώσης την οποία μπορεί να αγοράσει οποιοσδήποτε.  **[5]** Αυτή η -κυρίαρχη σήμερα- εργαλειακή οπτική σε όλους τους τομείς της ανθρώπινης δράσης, και ειδι­κότερα το ευρύτερο ευρωπαϊκό εκπαιδευτικό παράδειγμα, με την κυριαρχία της «επιτελεστικότητας»\*, της «διακυβέρνησης των αριθ­μών», της «μέτρησης της προόδου», της υποταγής της εκπαιδευτικής διαδικασίας σε οικονομικούς περιο­ρισμούς, υποβαθμίζουν δύο από τους σημαντικότερους σκοπούς της εκπαίδευσης: την ανάπτυξη του υποκειμένου και την οικοδό­μηση του πολίτη.  [Μ. Μαμούρα, *Προετοιμάζοντας τον αναστοχαστικό εκπαιδευτικό,* εκδ. Κριτική, Αθήνα 2023, σσ. 15-18 (διασκευή)]  \* Η κ. Μ. Μαμούρα είναι επίκουρη καθηγήτρια στο ΕΚΠΑ  **Εξορθολογισμός**: το να διορθώνω τα κακώς έχοντα χρησιμοποιώντας ως εργαλείο τη λογική ~ **λογοδοσία**: η έκθεση πεπραγμένων, η απόδοση λογαριασμών για πράξεις και ενέργειες ~ **κανονιστικός**: που έχει σχέση με την επιβολή ενός νόμου ή κανονισμού, που ρυθμίζει ~ **πρόταγμα**: καθετί που έχει πρωταρχική σημασία, προτεραιότητα ~ **εργαλειοποίηση**: το να χρησιμοποιώ ένα θέμα ως μέσο, εργαλείο για να πετύχω αλλότριους από την υπόθεση σκοπούς ~ ως **επιτελεστικά** ορίζονται όσα εκφωνήματα επιτελούν μέσω της γλώσσας την πράξη στην οποία αναφέρονται (για παράδειγμα, *Υπόσχομαι πως δεν θα το ξανακάνω*). Η **επιτελεστικότητα** βασίζεται στην κανονιστική δύναμη της επανάληψης | **ΣΧΟΛΙΑ**  **[1]**  **α.** Ποια είναι τα σημερινά *προτάγματα* στην εκπαίδευση, σύμφωνα με τη συγγραφέα;  **β.** Πώς αντιλαμβάνεσαιτο περιεχόμενο των όρων:  - *αυ­ξημένη αυτονομία*  *- τυποποίηση των εκπαιδευτικών διαδικασιών*  *- μεταβίβαση της γνώσης*  **γ.** Με ποια *γλωσσική επιλογή* καταλαβαίνουμε ότι έχουμε ένα επιστημονικό κείμενο;  **[2]**  **α.** Ποια είναι η κυρίαρχη πρακτική στην εκπαίδευση;  **β.** Ποια θα έπρεπε να είναι η κυρίαρχη κουλτούρα;  **[3]**  **α.** Ποιος όρος επεξηγείται στην παράγραφο;  **β.** Ποια είναι η λειτουργία της άνω τελείας;  **[4]**  **α.** Τι σημαίνει ο όρος «κοινωνία της γνώσης» και από ποιους δρόμους κυριάρχησε;  **β.** Με ποιον τρόπο αναπτύσσεται η παράγραφος;  **[5]**  **α.** Ποιοι είναι, σύμφωνα, με τη συγγραφέα,οι σημαντικότεροι σκοποί της εκπαίδευσης; Ποιο είναι, κατά τη γνώμη σου, το περιεχόμενό τους; |